**Téli gondok**

*Online olvasás- és testnevelés- vagy rajzóra interaktív feladatokkal 2. osztályosoknak*

**1. Sapka, sál**

A *Sapka, sál…* című tankockán válogasd ki, hogy melyik ruhát kell felvenni télen, melyiket nyáron!

***Sapka, sál…***

<https://learningapps.org/watch?v=piwpvt71t21>

Hallgasd meg Tóth Krisztina *Dal a hidegről* című versét Gryllus Vilmos előadásában a téli öltözködésről! Ha kedved van, meg is tanulhatod a dalt, keresd meg a verset a szöveggyűjteményben.

***Tóth Krisztina – Gryllus Vilmos: Dal a hidegről***

<https://www.youtube.com/watch?v=Bqln4-R7VT4>

A *Dal a hidegről* című tankocka képén keresd meg, hogy a vers melyik sora illik az adott ponthoz!

***Dal a hidegről***

<https://learningapps.org/watch?v=pjbxrvz8t21>

**2. A Tél háza**

A tél mostanában nem mindig olyan hideg, hogy sapkát, kesztyűt kelljen hordani. De vajon miért? Olvasd el a szöveggyűjteményből Tasnádi Emese *A Tél háza* című meséjét, és megtudod.

Keresd meg a szereplőket a mesében! Rájöttél, hogy a családban ki kicsoda? Húzd a nevükhöz a meghatározásokat a szereplők-tankockán!

***Az elveszett hó – szereplők***

<https://learningapps.org/watch?v=p880q1ib321>

Keresd ki a téli csapadékfajtákat a mese szövegéből, majd kösd össze a nevüket a hozzájuk tartozó képekkel a csapadékfajták-tankockán!

***Az elveszett hó – csapadékfajták***

<https://learningapps.org/watch?v=pmvbt2zmc21>

Hányféle szelet nevez meg a meseíró? Mit gondolsz, melyik szél lehet leggyengébb, és melyik a legerősebb? Rendezd sorba a szeleket a szélerősség-tankockán!

***Az elveszett hó – szélerősség***

<https://learningapps.org/watch?v=pefo8qy0321>

Milyennek ismerted meg a mese szereplőit? Húzd a nevükhöz a tulajdonságaikat a mesekarakterek-tankockán!

***Az elveszett hó – mesekarakterek***

<https://learningapps.org/watch?v=phbh9s3st21>

**3. Hókereső**

Nézz ki az ablakon, látsz-e egy kis havat? Ha igen, mozdulj ki a házból! Öltözz fel jól, és menj ki az udvarra vagy a térre havazni egy kicsit! Gyúrj hógolyót, és építs hóembert, legalább egy kis hómanót, ha többre nem futja.

Ha nincs hó, képzelj el egy tájat, és rajzold vagy fesd meg! Aztán kérj egy kis vattát a szüleidtől, szedd szét vékony rétegekre, és takard be vattahóval a tájadat! Hátha megjön az igazi hó is!